Flere hundrede har ligesom Jesper Wøldiche oplevet at være hjemme hele dagen, men alligevel få en besked om at postbuddet ikke kunne aflevere deres pakke på adressen. Foto: Privatfoto

Mange kunder må hente pakken i postbutikken, selvom de har betalt for at få den sendt hjem. Dybt utilfredsstillende, erkender Post Nord.

- Hej PostNord, jeg har fået endnu en af disse fine sedler, hvor buddet lyver om, at I har forsøgt at aflevere en pakke.

Sådan skriver Jesper Wøldiche fra Aarhus. Han er godt træt af at vandre ned i postbutikken og hente sine pakker, når han har betalt for at få dem leveret til sin adresse.

- Jeg vil bare gerne have min pakker, siger han til TV 2 og henviser derudover til et opslag om sin oplevelse, som han har skrevet til PostNord på Facebook.

Buddet har åbenbart forsøgt at få fat på os uden at ringe på, selvom der er betalt ekstra for pa.kke med udbringning. Jesper Wøldiche, kunde hos PostNord

Han er helt sikker på, postbuddet ikke har forsøgt at træffe ham den pågældende dag.

- Nu forholder det sig sådan, at vi ud over at have været hjemme hele dagen har en dørtelefon, der registrerer, hvis der bliver ringet, uanset om der bliver åbnet eller ej. Ligesom med de sidste mange pakkesedler, så har buddet åbenbart forsøgt at få fat på os uden at ringe på, selvom der er betalt ekstra for pakke med udbringning, forklarer han.

Har du oplevet noget lignende? Deltag i debatten på TV 2 Nyhederne's Facebookside.

Langt fra alene

Siden Jesper Wøldiche skrev til PostNord på deres Facebookside i fredags, har flere hundrede andre kommenteret hans opslag - mange med fortællinger om lignende oplevelser.

- Det har vi også oplevet mange gange, og vi har endda en gang taget buddet i at stå ud af bilen for så at skrive sedlen med det samme. Han sagde, at han bare gik ud fra, at vi ikke var hjemme, skriver Anne-Kathrine Perez Rüsz.

Det er desværre et udbredt problem her, at buddene ikke tager pakkerne med ud. Jesper Wøldiche, kunde hos PostNord

- Jeg oplever også hele tiden, at der ligger sådan én i postkassen, selvom jeg har været hjemme hele dagen, og de har ikke ringet på eller noget. Jeg har ringet og klaget over det flere gange, men det ændre sig aldrig, skriver Ditte Larsen.

I postbutikken, hvor Jesper Wøldiche henter sine pakker, er den slags fortællinger ifølge ham heller ikke fremmede.

- Af medarbejderne i postbutikken har jeg flere gange fået at vide, at det desværre er et udbredt problem her, at buddene ikke tager pakkerne med ud.

Hej PostNord Jeg har fået endnu en af disse fine sedler, hvor budet lyver om, at I har forsøgt at aflevere en pakke.... Posted by Jesper Wøldiche on Friday, May 5, 2017

- Dybt utilfredsstillende

PostNord har ikke haft lejlighed til at undersøge Jesper Wøldiches henvendelse endnu, men sagen er ikke uvant for dem.

- Det bliver ved med at være en oplevelse, kunderne henvender sig med. Det er dybt utilfredsstillende. Kunderne skal have deres pakker, og hvis der er medarbejdere, der ikke kan finde ud af det, så skal de ikke gå med pakker, siger Morten O. Nielsen, kommunikationschef i PostNord Danmark.

Han tilføjer, at de undersøger kundernes henvendelserne og ofte finder en logisk forklaring.

- Det kan være upræcise navne på dørtelefonen, dørtelefoner der ikke virker, kunder der lige har været kortvarigt hjemmefra, eller kunder der har bestilt post uden omdeling, uden at være opmærksomme på det.

Især i etagejendomme kan kunderne opleve at få en pakkeseddel i postkassen, selvom de har været hjemme hele dag.

- Pakkebuddet har ikke nøgler til opgangene, hvor postkasserne sidder, så hvis ikke der lukkes op, tager de anmeldelsessedlen med tilbage. Så kommer den først i kundens postkasse dagen efter, når postbuddet tager den med rundt, forklarer Morten O. Nielsen.

Hjælp selv til

PostNord forsikrer om, at de arbejder på en løsning, der skal mindske kundernes dårlige oplevelser.

- Vi går snart i gang med et pilotprojekt, hvor vi vil forsøge at ringe til kunder, der ikke er hjemme, og spørge, hvad vi skal gøre med den pakke, vi står med, siger Morten O. Nielsen.

I mellemtiden opfordrer han til, at man selv gør, hvad man kan, for at pakken når helt frem.

- Man skal forsikre sig, at man rent faktisk vælger pakkeomdeling, når man handler online, og at der står det rigtige navn på dørtelefonen. Man kan eventuelt bruge modtagerflex, så vi kan stille pakken et aftalt sted, siger Morten O. Nielsen.

Derudover har en Facebookbruger sin egen metoder til, hvordan pakken når helt frem.

- Sidst jeg ventede en pakke fra PostNord, satte jeg en A4-seddel i plastik fast på postkassen med teksten: "Hej Post, vi er hjemme. Hilsen M." Jeg fik pakken, skriver Marianne Liljeborg Pedersen.